Adam G. Steve

Futás kezdőknek A-tól Z-ig OKOSAN

Komplett, alapozó oktatóanyag a futóvá váláshoz

© Columb Kiadó 2022

Borítóterv:

CoLumb Creatives

Szerzői jogi figyelmeztetés:

A könyvben szereplő anyaggal kapcsolatban a kiadó és a szerző minden jogot fenntart. Bármilyen közlési szándék esetén a kiadó előzetes jóváhagyását kell kérni.

Egészségügyi felelősségvállalás:

A könyvben szereplő tanácsok, edzéstervek több éves élsportolói tapasztalat alapján íródtak, de azok sikerességéért, valamint a teljesítésük közben keletkező egészségügyi problémákért sem a szerző, sem a kiadó nem vállalja a felelősséget.

Előszó

A futás csodálatos sport, és ami sokszoros jó hír, hogy temérdek időt megspórolhatsz, ha ezt a mozgásformát választod. Nem szükséges elbaktatnod az első konditeremig, egyszerűen kisétálsz az otthonodból és nekiveselkedsz a kilométereknek. Na jó, azért kapj magadra valamit előtte. Ebből a könyvből az is kiderül, mi legyen az.

A futás számtalan sport alapja. A kardió edzéssel pedig olyan alapokat építhetsz, amellyel nem csupán a fittségi szintedet, hanem a hosszantartó egészséges életmódodat is megalapozhatod. Viszont a legtöbben tonnányi hibát elkövetnek az elején, és emiatt a kezdeti határtalannak tetsző lendület néhány hét alatt elhalványodik, végül megfakul. Ez pedig kudarchoz vezet, ami megtépázza az ember amúgy sem végtelenbe nyúló önbizalmát.

Annyi mindent olvasni a neten, és ez alól a futás sem kivétel. Pokoli feladat összeollózni a tudást innen – onnan. Edzéstervekkel tele a padlás, ezért jó lenne végre egy komplex anyag, amelyben minden kulcsfontosságú információt megkaphatnál az induláshoz. Ráadásul mindezt könnyed, lényegre törő stílusban fölösleges szakszavak nélkül.

Ezt szedtem neked össze!

Belerakva több, mint 30 éves tapasztalatomat a futásban, valamint a több száz bizonytalan futó kérdéseire adott válaszokat, amelyeket az évek során felém intéztek a Futótárs Facebook oldalán, vagy a blogon keresztül.

Lépj be te is a sikeresen induló futók táborába.

Végigvezetlek a kezdési folyamaton. A segítségemmel olyan alapot építhetsz, amely bármilyen futós cél eléréséhez hozzásegít. Ez az alap a legtöbb futónál kimarad, és később csak izzadságosan pótolható. Némelyiket pedig már-már lehetetlen utólag rendbe tenni.

Ebben a könyvben, amely videós tanfolyamot is magába foglal, megtanulod, hogyan indulj el okosan a futás világában. Melyek azok az égetően fontos területek, amelyre fókuszálnod kell, és melyek azok, amelyekre fölösleges, vagy akár pénzt égetsz velük, ha megteszed. Összesen 21 kulcsfontosságú téma bőségesen, de nem terjengősen kifejtve és 9 támogató videó segíti a futós célod elérését a Futás kezdőknek A-tól Z-ig okosan könyvben.

Az anyagban elérhetőséget is találsz, ahol közvetlenül tudsz kérdezni, ha elakadnál. Úgy érezheted majd, mintha egy tapasztalt futótárssal beszélhetnéd ki a húsba vágó futós kérdéseidet.

Vágj bele!

Nézd meg a köszöntőmet. Kattints a lejátszás ikonra. Vagy az alábbi linkre: Kezdő futó tanfolyam Köszöntő - YouTube

Miért bízhatsz bennem?

1991 óta a futás az életem szerves része. 15 évig versenysportoló voltam, több budapesti, és országos érmet szereztem.

Ami azonban kiemelkedőbb a futásban elért eredményeimnél, azok az általam készített tudásanyagok segítségével felkészülő futók sikerei.

2010 óta Adam G. Steve néven írom a Futótárs blogját, valamint több könyvet és online anyagot jelentettem meg, hogy segítsem a futókat a mindig magasabb szint elérésében.

Mit mondanak mások a könyveimről?

Jó összefoglaló, lehet belőle tanulni.

Cs. László

Ösztönző, és sokat segít, ha az ember látja, hogy jusson el minél eredményesebben egy kitűzött célig. Ha előre tudja, mi vár rá, könnyebben megy minden.

K. Enikő

Már ajánlottam. Miért? Mert hiány pótló. A "piacon" kevés a jó, jól felépített program. teljesen Kezdőknek is érhető nem kell hozzá minimum egy segédedzői végzettség, hogy értsd. Annyi infó van benne, ami kell.

É. László

#1. Ezek a futás titkos előnyei, amelyekért már ma neked is megéri elkezdened